К1эращэм къызэригъэлъагъорэмк1э, адыгэ шэным зэблэгъэныгъэ - зэкъошныгъэр ижъык1э хэлъэу щытыгъ. Къарбэчрэ Хьалахъорэ / «Насыпым игъогу»/ пштэхэмэ, мыхэр щы1эк1эжъэу ц1ыф зэмылъэпкъэгъухэр зыщызэфагъэблырэм къыхэхъухьагъэх, ау Къарбэч урыс 1эпэ1асэхэр джынэ фыжьэу адыгэмэ 1эш1агъэхэр къафэзыхьыгъэмэ арегъапшэ. Хьалахъо Москва къызик1ыжьык1э, къэбар гъэш1эгъонхэр къе1уатэх, к1эух гъэш1эгъони еш1ы: «Сыздэщы1агъэм анахь гъэш1эгъонэу къыщыслъэгъугъэр, урысхэр нахьыпэрэ урысмэ афэмыдэжьэу зэрэхъугъэр ары!...Урысэу, хьэр чэтыум зэрэфалъэм фэдэу къытфыщытыгъэхэр щы1эжьхэп...»/1, 149/. Джащ фэдэу, ц1ыфым ихудожественнэ концепциеу тхак1ом ыгъэпсырэр зыфэк1ожьрэр - ар ц1ыф хэхыгъэ ц1ыф зафэу, ш1умрэ, дэхагъэмрэ, л1ыгъэмрэ зыхэлъэу п1угъэр ары. Ащ фэдэ ц1ыфыр уп1уным пае бгъэфедэн фае л1эш1эгъумэ къыздахьыгъэ псэук1э - зэхэтык1э дахэхэу лъэпкъым и1эхэр, ык1и ахэмэ зэу ащыщэу - ц1ыф зэхэдз, лъэпкъ зэхэдз уимы1эныр. Тхылъмэ ахэтэу къыгъэлъэгъорэ ц1ыф дэгъумэ яшэнэу щытыр ялъэпкъ ш1у зэралъэгъурэм дык1ыгъоу лъэпкъ пстэоу хэгъэгум исыр алъытэныр, шъхьэк1афэ афаш1ыныр ары.